**Sioeau teithiol staff**

Sefydlwyd y rhaglen Trawsnewid Gofal Cymdeithasol er mwyn ymateb i Ddeddf Gwasanaethau Cymdeithasol a Lles (Cymru) a'r heriau economaidd y mae'r Gwasanaeth a'r Cyngor yn eu hwynebu. Roedd y Rhaglen yn cynnwys adolygiad o strwythurau, systemau a phrosesau Gwasanaethau Cymdeithasol Conwy er mwyn hyrwyddo integreiddiad a chysondeb ar draws yr holl Wasanaethau a chynyddu effeithlonrwydd wrth ddefnyddio adnoddau.

Fel un ffordd o ymgysylltu a hysbysu staff am y rhaglen trawsnewid, trefnwyd sioeau teithiol staff "Dyddiau’r Darlun Mawr” yn rheolaidd. Mae'r sesiynau yn rhoi cyfleoedd i rannu gwybodaeth am bwrpas a gweledigaeth rhaglenni, y gwahanol brosiectau dan sylw, cynnydd a wneir a'r gefnogaeth sydd ar gael i staff trwy gyfnod o newid. Mae'r sesiynau hefyd yn rhoi cyfle i staff i gwrdd ag Uwch Dîm Rheoli'r Gwasanaeth a dysgu mwy am feysydd gwasanaeth eraill.

 **BETH SYDD WEDI NEWID?**

Roedd yn bwysig bod cymaint o staff Gwasanaethau Cymdeithasol Conwy ag y bo modd yn cael gwybod ac yn cael eu cynnwys. Roedd y digwyddiadau hyn yn ddull newydd o ran ymgysylltu a chyfathrebu â staff. I ddechrau, cynhaliwyd pedair sioe deithiol ar yr arfordir ac mewn lleoliadau gwledig. Roedd y rhain mewn lleoliadau yn Llandudno, Cyffordd Llandudno, Bae Colwyn a Llanrwst. Rhoddwyd cyflwyniad a chyfle i staff drafod ymholiadau a phryderon gyda'r Cyfarwyddwr Strategol Gofal Cymdeithasol a Gwasanaethau Addysg, Penaethiaid Gwasanaeth, Aelodau Portffolio, Rheolwyr Gwasanaeth a Rheolwyr Prosiectau. I staff nad oedd yn gallu dod, roedd yr holl ddeunydd cyflwyno a fideo o'r digwyddiad ar gael ar dudalennau mewnrwyd y rhaglen.

Yn dilyn y sesiynau hyn a'r adborth cadarnhaol a gafwyd, mae sioeau teithiol pellach yn cael eu cynnal i roi gwybod i staff am gynnydd a'r camau nesaf ar gyfer cam 3 y rhaglen, gydag ymrwymiad i gynnal o leiaf 2 ddiwrnod “Darlun Mawr” bob blwyddyn.

**PA WAHANIAETH Y MAE WEDI’I WNEUD?**

O'r adborth a gafwyd roedd yn amlwg bod y staff yn gwerthfawrogi'r sesiynau gan eu bod yn llawn gwybodaeth ac yn rhoi cyfle i drafod syniadau a safbwyntiau. Nododd adborth hefyd mai cyfarfodydd staff oedd y dull o gyfathrebu a ffafriwyd, ac yna newyddlenni a defnydd o’r fewnrwyd. O ganlyniad, rydym yn dal i gyfathrebu â staff ynglŷn â thrawsnewid y gwasanaeth drwy gyfarfodydd tîm, newyddlenni, negeseuon hysbysfwrdd, Yammer a sioeau teithiol pellach.

Mae'r canlynol yn sampl fechan o'r adborth a dderbyniwyd gan staff:

***“Cyfle da i roi enwau i wynebau a chwrdd â'r uwch dîm rheoli newydd”***

***“Mae rheolwyr yn sicrhau eu bod ar gael ac yn agored i gwestiynau”***

***“Llawn gwybodaeth”***

***“Mae gan Uwch Reolwyr olwg glir o’r ffordd y mae'r gwasanaeth yn newid”***

***“Cwrdd ag Uwch Reolwyr agored a gonest”***

***“Sesiwn gadarnhaol ac adeiladol”***

***“Strwythuredig a llawn gwybodaeth”***